CPF ยกระดับแรงงานให้ได้มาตรฐานฯเดินหน้าอบรมเกษตรกรร่วมโครงการ
CPF จับมือกับกรมสวัสดิการและคุ้มครองแรงงาน และกรมปศุสัตว์ ประกาศความมุ่งมั่นยกระดับการดูแลแรงงานในห่วงโซ่การผลิตไก่เนื้อทั้งระบบตามมาตรฐานสากล พร้อมเดินหน้าให้ความรู้ผู้บริหาร ผู้ที่เกี่ยวข้อง และเกษตรกรในโครงการฯ ทั่วประเทศได้ปฏิบัติตามหลักการปฏิบัติต่อแรงงานที่ดี 
1 ส.ค. 2559


นายวีรชัย รัตนบานชื่น ประธานผู้บริหารฝ่ายปฏิบัติการ สายธุรกิจไก่เนื้อ บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า ซีพีเอฟ ได้ร่วมแสดงความมุ่งมั่นสร้างมาตรฐานด้านการดูแลและปฏิบัติต่อแรงงานที่ดี ได้มาตรฐานสากลในกระบวนการผลิตไก่เนื้อทั้งห่วงโซ่การผลิตทั้งระบบ ตั้งแต่ ฟาร์มเลี้ยงสัตว์ โรงงานอาหารสัตว์ โรงงานแปรรูปอาหาร ต้องเป็นไปตามหลักการปฏิบัติต่อแรงงานที่ดี (Good Labour Practices) เพื่อสร้างความเชื่อมั่นให้กับผู้บริโภค และทั่วโลกว่าตลอดห่วงโซ่การผลิตของธุรกิจไก่เนื้อของซีพีเอฟมีการปฏิบัติต่อแรงงานได้มาตรฐานสากล ปราศจากปัญหา แรงงานบังคับ และแรงงานทาส
 ซีพีเอฟได้สร้างมาตรฐานด้านการปฏิบัติต่อแรงงานที่ดี ในกระบวนการผลิตไก่ทั้งระบบตั้งแต่ฟาร์มเลี้ยงสัตว์ จนถึงโรงงานแปรรูปเป็นไปตามมาตรฐานสากล และในปีนี้ ได้เดินหน้าส่งมอบนโยบายและหลักการปฏิบัติต่อแรงงานที่ดี แก่เกษตรกรที่ร่วมโครงการฯ หรือ คอนแทร็คฟาร์มมิ่ง เพื่อให้มั่นใจว่า ตลอดห่วงโซ่การผลิตเนื้อไก่ของไทย มีกระบวนการผลิตได้มาตรฐานความปลอดภัย ควบคู่กับการปฏิบัติต่อแรงงานที่ดี และที่สำคัญสามารถรองรับระบบตรวจสอบย้อนกลับถึงมาตรฐานการผลิตสินค้า และการดูแลแรงงานได้ตลอดห่วงโซ่การผลิตไก่เนื้อทั้งระบบ
 “บริษัทฯ เริ่มอบรมเกษตรกรเจ้าของฟาร์มที่ร่วมในโครงการส่งเสริมอาชีพเกษตรกรรายย่อย 40 ราย ในจังหวัดนครราชสีมาเป็นที่แรก และจะทยอยจัดอบรมเกษตรกรในจังหวัดต่างๆ จนครบทั่วประเทศ  เกษตรกรที่เข้าร่วมอบรมทุกคนจะร่วมลงนามในหนังสือแสดงความมุ่งมั่นในการปฏิบัติที่ดีต่อแรงงาน  เพื่อร่วมสร้างมั่นใจว่าทุกคนในกระบวนการผลิตไก่เนื้อดูแลแรงงานตามหลัก GLP อย่างจริงจัง” นายวีรชัยกล่าว
 ในปีนี้ บริษัท ร่วมมือกับกรมสวัสดิการและคุ้มครองแรงงาน กระทรวงแรงงาน และกรมปศุสัตว์ กระทรวงเกษตรและสหกรณ์ เดินหน้าจัดอบรมเชิงปฏิบัติการแก่ผู้บริหาร สัตวบาล เจ้าหน้าที่เกี่ยวข้อง และบริษัท ได้ส่งต่อนโยบายการปฏิบัติต่อแรงงานที่ดี ให้เกษตรกรเจ้าของฟาร์มทั่วประเทศ ได้มีความรู้และเข้าใจหลักการดูแลแรงงานที่ดีตามมาตรฐาน GLP และสามารถนำไปประยุกต์ใช้ในฟาร์มเลี้ยงสัตว์ได้อย่างถูกต้อง 
 “อุตสาหกรรมไก่เนื้อของไทยเป็นที่ยอมรับจากทั่วโลกในด้านคุณภาพและความปลอดภัย และการแสดงความมุ่งมั่นของผู้ที่เกี่ยวข้องในกระบวนการผลิตไก่ตั้งแต่ผู้บริหาร ผู้ดูแลฟาร์ม และเกษตรกร ที่จะปฏิบัติต่อแรงงานในฟาร์มเลี้ยงสัตว์ที่ดี และเป็นธรรม ตามหลัก GLP จะมีส่วนช่วยสร้างความยั่งยืนให้กับอุตสาหกรรมไก่เนื้อไทยทั้งระบบ” นายวีรชัยกล่าวย้ำ
 นอกจากนี้ เพื่อสร้างความมั่นใจว่าฟาร์มเลี้ยงสัตว์ของบริษัท และเกษตรกรที่ร่วมโครงการฯ ทุกฟาร์มสามารถนำหลักปฏิบัติต่อแรงงานที่ดีไปใช้ในสถานที่ทำงานได้อย่างสมบูรณ์และถูกต้อง บริษัท ยังได้แต่งตั้งคณะกรรมการตรวจติดตามภายใน  เพื่อติดตามความคืบหน้าและให้คำแนะนำ เพื่อให้ทุกฟาร์มมีการปฏิบัติที่ดีต่อแรงงาน ทุกระดับ และทุกเชื้อชาติอย่างเสมอภาค เป็นธรรม ไม่เลือกปฏิบัติ ไม่ใช้แรงงานบังคับ รวมถึงยกระดับคุณภาพชีวิตที่ดี.